U Podgoricu se prošle godine doselio 2.421 građanin iz drugih crnogorskih opština, čime se glavni grad primakao brojci od 200 hiljada stanovnika koja je tokom 2019. izvjesno i premašena.

Broj ljudi koji su zvanično promijenili prebivalište i od lani žive u glavnom gradu veći je nego što Šavnik ima ukupno stanovnika (1.684) i skoro približan populaciji Plužina (2.688).

Podaci Uprave za statistiku Monstat pokazuju da se broj doseljavanja u Podgoricu značajno povećava iz godine u godinu. U 2017. u glavni grad je doselilo 2.027 građana, godinu ranije - 1.854, a 2015. - 1.663...

Zahvaljujući tome, Podgorica je zvanično povećala broj stanovnika sa 160 hiljada u 2000. godini na prošlogodišnjih 199.715.

Podgorica je lani najviše novih građana dobila iz Bijelog Polja - 342. Doseljavanje iz tog grada se povećava svake godine, a u posljednje četiri u glavnom gradu se nastanilo 1.212 Bjelopoljaca.

Nakon Podgorice, sljedeći gradovi za izbor Bijelopoljaca su Bar, gdje je lani nastavilo život njih 168, a zatim je Budva (81).

Stari grad, Budva (Foto: Shutterstck)

Bijelo Polje sada ima 42.700 stanovnika, 8.000 manje nego 2000.

Po broju dolazaka u Podgoricu na drugom mjestu su Nikšićani. Iz grada pod Trebjesom lani je u Podgoricu doselilo 299 ljudi, godinu prije - 277, u 2016. - 294, a u 2015. - 212...

Nikšićani se značajno naseljavaju i u Budvi - lani 152 i u Kotoru - 56.

Nikšić je za 18 godina smanjio broj stanovnika sa 73.900 na 69.600.

Pljevljaci drže treće mjesto po broju doseljavanja u glavni grad. Iz najsjevernije opštine lani je u Podgorici stiglo 229 stanovnika, što je značajan i konstantan rast u odnosu na prethodne godine, jer je 2017. doselilo 155, a u dvije prethodne godine - 147 i 122 ljudi.

Daleko iz glavnog grada, po doseljavanju Pljevljaka, su Bar (36) i Budva (32).

Pljevlja sada imaju 27.500 stanovnika, a prije 18 godina imali su 36.200.

U Podgoricu se lani doselilo i 190 Danilovgrađana, što je takođe rast u odnosu na prethodne godine kada su te brojke iznosile 151, 147 i 119. Ta opština ne bilježi smanjenje broja stanovnika jer se u nju doseljava značajn broj građana iz drugih gradova. Malo je Danilovgrađana koji sreću traže dalje od Podgorice, jer ih je 14 odselilo u Nikšić i 10 u Budvu.

Danilovgrad je od 2000. godine povećao broj stanovnika sa 15.800 na 18.200.

Beranci su na petom mjestu po doseljavanju u Podgoricu. Zvaničnu adresu iz te opštine za glavni grad lani je promjenilo 178 građana. Godinu ranije broj deseljavanja iz ovog grada iznosio je 152, u 2016. - 102, a u 2015. - 132.

Beranci su prošle godine značajno selili u Budvu (61) i u Bar (40).

Berane je 2000. godine, zajedno sa Petnjicom koja se 2013. osamostalila, imalo 35.200 stanovnika. Sada u tom gradu zvanično prebivalište ima 26.900, a u Petnjici 5.200 ljudi.

Sljedeći u broju doseljavanja u glavni grad su Barani. Njih je prošle godine došlo 168, a u tri godine ranije brojke su iznosile - 159, 166 i 113. Barani se u značajnom broju odseljavaju u Ulcinj (82) i u Bijelo Polje (43).

Bar je za proteklih 18 godina značajno povećao broj stanovnika, sa 38.000 na 43.800.

U glavni grad se lani doselilo i 128 građana iz Budve, 123 sa Cetinja, 112 iz Rožaja, 103 iz Kolašina i 98 iz Mojkovca.

Stigla su i 94 građana iz Herceg Novog, 67 iz Kotora, 54 iz Plava, 53 iz Ulcinja i 47 sa Žabljaka.

Iz Tivta se u Podgorici lani doselilo 39 građana, iz Andrijevice 32, iz Plužina i Šavnika po 26, Petnjice 10 i iz Gusinja tri.

Podgoričani se najviše sele za Budvu i Danilovgrad

Iz Podgorice su se prošle godine odselila 1.003 stanovnika, što je značajno više nego prethodnih godina. U 2017. se iz glavnog grada u druge crnogorske opštine preselio 851 građanin, u 2016. - 864, a 693 u 2015. godini.

Podgoričani se najviše iseljavaju u Budvu, prošle godine njih 158. Metropola turizma je jedina opština sa kojom glavni grad ima “suficit” u migracijama jer je u isto vrijeme iz nje u Podgoricu doseljeno 128 stanovnika.

Druga “top destinacija” za doseljavanje Podgoričana je Danilovgrad, gdje je lani otišlo njih 141.

Za Bar je lani otišlo 125 do tada stanovnika glavnog grada, a za Nikšić 113. Iz Podgorice se za Bijelo Polje odselilo 57, Kotor 56, Herceg Novi 52, Tivat 45 i Cetinje 44. Za Pljevlja je otišlo 39, Berane 30, Ulcinj 26, Kolašin 24 i za Rožaje 17 do tada Podgoričana. Za Žabljak se odselilo 16 stanovnika glavnog grada, za Mojkovac 10, Petnjicu 9, Plav 8, Šavnik 6, Plužine 5 i za Gusinje jedan.

Vijesti

//=BANNER("Single below article")?>